
ИЗВЕШТАЈ СТРУЧНОГ АКТИВА ЗА РАЗВОЈНО ПЛАНИРАЊЕ

   Стручни актив за развојно планирање се у 2020/2021. повремено састајао због едпидемиолошке ситуације, која је током године била врло неповољна, поједини састанци су вођени онлајн. У циљу реализације активности Развојног плана одабраних на почетку школске године одржано је укупно 4 састанка и то: 4.9.2020, 23.11.2020, 22.3.2021. и 27.6.2021. О сваком састанку су вођени зписници. 
Области које су одабране за акциони план су:
1. Настава и учење
2. Подршка ученицима
3. Етос и 
4. Организација рада школе, управљање људским и материјалним ресурсима

· У области Настава и учење радило се на реализацији задатка: Успостављање већег степена дисциплине током наставе у складу са правилима школе. Развојним планом је било предвиђено ревидирати Интерни правилник о понашању ученика током наставе. У складу са новонасталом ситуацијом правилник је ревидиран у складу са препорукама о спречавању ширења вируса у школи (Прилог 1). Сама организација наставе поделом на групе је допринела бољој дисциплини, али се наметнула потреба увођења нових правила понашања ученика током наставе, али и током одмора. Допуњен правилник је одштампан и истакнут у свим учионицама школе.
Друга предвиђена активност која се тиче истог задатка подразумевала је израду чек листе о непримереном понашању ученика као и увођење система санкција и опомена. Ове активности су услед поменуте организације наставе изгубиле на значају па нису реализоване.
У истој области дат је и задатак: Омогућити једноставније и прегледније вођење педагошке евиденције. Имајући у виду да је Развојни план израђен пре увођења електронског дневника у свакодневну употребу, потреба за оваквим видом обрасца је престала. Електронско вођење дневника пружа врло ефикасно формативно и сумативно оцењивање које је веома прегледно. Из тог разлога активности везане за реализацију овог задатка су постале сувишне.
· У области Подршка ученицима задатак је био: Организовати продужени боравак за групу ученика 1. и 2. разреда као вид подршке ученицима и родитељима који раде. Овај задатак је реализован у потпуности и веома успешно. У школи је током целе школске године био организован продужени боравак за групу ученика тог узраста, оброци, слободно време и израда домаћих задатака уз стручну помоћ наставника разредне наставе.
· Из области Етос, било је планирано унапредити функционисање мреже за решавање проблема насиља кроз промовисање ненасилне комуникације на часовима одељењске заједнице. Одељењске старешине су током часова који су реализовани онлајн имали прилику да разговарају са ученицима на ову тему, али је овај вид наставе неприкладан за радионице на тему ненасилне комуникације. Зато је предвиђено да се ова активност настави и у новој школској години када се настава буде реализовала непосредно.
· У области Организација рада школе, управљање људским и материјалним ресурсима, планирано је било адаптирати просторију за продужени боравак и опремити је неопходним намештајем и наставним средствима. У ту сврху је одабрана просторија која је раније била коришћена као кабинет за ликовно. Просторија је проширена, постављен је ламинат по поду, окречена је и осликана у складу са узрастом ученика. За боравак су израђене полице и ормарићи, купљен је тепих и нове завесе. Од салона намештаја „Крокус“ из Голобока смо као донацију добили угаону гарнитуру, а од колегинице Анђеле Невенкић два лејзи бега. Просторија је опремљена играчкама и књигама. Додата је магнетна табла и неколико паноа.
Осим овог рађено је на реализацији још једног задатка из исте области: Повећати безбедност школског дворишта за ученике и запослене. Извршена је замена појединих сијалица које осветљавају школско двориште. Потпуно је реконструисана прилазна стаза ка наставничком улазу, која је била у веома лошем стању. Санација справа за вежбање и разоноду није реализована због недостатка средстава.
.
· Осим планираних активности, реализоване су следеће:
· Набавка белих табли за четири учионице;
· Други онлајн музички фестивал „Музика је пут до срца“

                                                                                                     стручног актива за ШРП      

ПРИЛОГ 1




Основна школа „Вук Караџић“                                                                                                                           Смедеревска Паланка

ПРАВИЛНИК О ПОНАШАЊУ УЧЕНИКА ТОКОМ ЕПИДЕМИЈЕ COVID-19

1. Сваки ученик мора имати маску.
2. Обавезно је правилно ношење маски (преко носа и испод браде).
3. Обавезна дезинфекција руку при уласку у школу / учионицу.
4. Избегавати директан физички контакт (руковање, грљење и сл.).
5. Током великог одмора обавезно изаћи у двориште (осим у случају лоших временских услова).
6. Дозвољено је јести ужину само у трпезарији и школском дворишту.
7. Забрањено је напуштање школског дворишта током одмора.
8. Пожељно је да у простору тоалета буде највише 5 особа; сачекати на ходнику.

